CELEX: 32021D0942
Language: bg
Date: 2021-06-10 00:00:00
Title: Решение за изпълнение (EC) 2021/942 на Комисията от 10 юни 2021 година за определяне на правила за прилагането на Директива 2006/112/ЕО на Съвета по отношение на утвърждаването на списъка на третите държави, с които Съюзът е сключил споразумение за взаимопомощ, сходно по обхват с Директива 2010/24/ЕС на Съвета и Регламент (ЕС) № 904/2010 на Съвета

11.6.2021   
               
               
                  BG
               
               
                  Официален вестник на Европейския съюз
               
               
                  L 205/80
               
            
         РЕШЕНИЕ ЗА ИЗПЪЛНЕНИЕ (EC) 2021/942 НА КОМИСИЯТА
         от 10 юни 2021 година
         за определяне на правила за прилагането на Директива 2006/112/ЕО на Съвета по отношение на утвърждаването на списъка на третите държави, с които Съюзът е сключил споразумение за взаимопомощ, сходно по обхват с Директива 2010/24/ЕС на Съвета и Регламент (ЕС) № 904/2010 на Съвета
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 369м, параграф 3 от нея,
         като има предвид, че:
         
                     (1)
                  
                  
                     Функционирането на вътрешния пазар, глобализацията и технологичните промени доведоха до стремителен ръст на електронната търговия, а оттам и на дистанционните доставки на стоки и услуги в държавите членки от доставчици, които са установени в друга държава членка, или от трети територии или трети държави.
                  
               
                     (2)
                  
                  
                     Директива 2006/112/ЕО беше изменена с директиви (ЕС) 2017/2455 (2) и (ЕС) 2019/1995 (3) с цел да се пригоди системата на данъка върху добавената стойност (ДДС) към електронната търговия чрез осигуряване на ефективно и ефикасно събиране на ДДС, като се сведе до минимум административната тежест както за данъчно задължените лица, така и за данъчните администрации, и да се осъвремени правната рамка за ДДС при трансграничната електронна търговия между търговци и потребители.
                  
               
                     (3)
                  
                  
                     Съгласно член 369м, параграф 1, буква в) държавите членки са длъжни да позволят на всяко данъчно задължено лице, което е установено в трета държава, с която Съюзът е сключил споразумение за взаимопомощ, сходно по обхват с Директива 2010/24/ЕС на Съвета (4) и Регламент (ЕС) № 904/2010 на Съвета (5), да ползва специалния режим при извършването на дистанционни продажби на стоки от тази трета държава, без да е необходимо да бъде представлявано от посредник, установен в Съюза.
                  
               
                     (4)
                  
                  
                     На 1 септември 2018 г. влезе в сила Споразумение между Европейския съюз и Кралство Норвегия за административното сътрудничество, борбата с измамите и събирането на вземания в областта на данъка върху добавената стойност (6).
                  
               
                     (5)
                  
                  
                     Това споразумение е сходно по обхват с Директива 2010/24/ЕС и Регламент (ЕС) № 904/2010, тъй като с него се създава обща система за сътрудничество, по-специално по отношение на обмена на информация, за да се даде възможност на органите, отговарящи за прилагането на законодателството в областта на ДДС, да си оказват взаимна помощ за осигуряване на спазването на това законодателство и за защита на приходите от ДДС. В него се предвижда също така оказване на помощ с оглед осигуряване на правилното определяне на ДДС, борбата с измамите с ДДС и събирането на вземания във връзка с ДДС. Споразумението съдържа правила и процедури за административното сътрудничество и помощта при събирането на вземания, които са сходни с правилата и процедурите, установени в Директива 2010/24/ЕС и Регламент (ЕС) № 904/2010, като с него също така се въвеждат задължения за компетентните органи да си оказват взаимопомощ, които са на равнище, равностойно на това в Директива 2010/24/ЕС и в Регламент (ЕС) № 904/2010.
                  
               
                     (6)
                  
                  
                     Поради това Кралство Норвегия следва да бъде включено в списъка като трета държава, с която Съюзът е сключил споразумение за взаимопомощ по смисъла на член 369м, параграф 1, буква в) от Директива 2006/112/ЕО.
                  
               
                     (7)
                  
                  
                     Тъй като относимите материалноправни разпоредби на Директива 2006/112/ЕО се прилагат от 1 юли 2021 г., целесъобразно е настоящото решение да се прилага от тази дата.
                  
               
                     (8)
                  
                  
                     Мерките, предвидени в настоящото решение, са в съответствие със становището на Постоянния комитет по административно сътрудничество,
                  
               ПРИЕ НАСТОЯЩОТО РЕШЕНИЕ:
         
            Член 1
            Третата държава, с която Съюзът е сключил споразумение за взаимопомощ, сходно по обхват с Директива 2010/24/ЕС и Регламент (ЕС) № 904/2010, е Кралство Норвегия.
         
         
            Член 2
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            То се прилага от 1 юли 2021 година.
         
         
            Съставено в Брюксел на 10 юни 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  OB L 347, 11.12.2006 г., стр. 1.
         
            (2)  Директива (ЕС) 2017/2455 на Съвета от 5 декември 2017 г. за изменение на Директива 2006/112/ЕО и Директива 2009/132/ЕО по отношение на някои задължения, свързани с данъка върху добавената стойност, приложими при доставките на услуги и дистанционните продажби на стоки (ОВ L 348, 29.12.2017 г., стр. 7).
         
            (3)  Директива (ЕС) 2019/1995 на Съвета от 21 ноември 2019 г. за изменение на Директива 2006/112/ЕО по отношение на разпоредбите, отнасящи се до дистанционните продажби на стоки и някои вътрешни доставки на стоки (OВ L 310, 2.12.2019 г., стр. 1).
         
            (4)  Директива 2010/24/ЕС на Съвета от 16 март 2010 г. относно взаимната помощ при събиране на вземания, свързани с данъци, такси и други мерки (ОВ L 84, 31.3.2010 г., стр. 1).
         
            (5)  Регламент (ЕС) № 904/2010 на Съвета от 7 октомври 2010 г. относно административното сътрудничество и борбата с измамите в областта на данъка върху добавената стойност (ОВ L 268, 12.10.2010 г., стр. 1).
         
            (6)  OB L 195, 1.8.2018 г., стр. 3.